Pel Decret 155/1994, de 28 de juny, es van regular els serveis educatius del Departament d'Educació, per tal de redefinir les seves funcions, el seu àmbit d'actuació, la forma d'accedir-hi, la permanència del seu personal i la dependència en l'organigrama del Departament d'aquests serveis de suport a la tasca docent.
Els serveis educatius del Departament d'Educació són òrgans de suport permanent a la tasca docent dels mestres, dels professors i dels centres docents i s'han constituït com a nuclis de dinamització pedagògica, d'orientació psicopedagògica, de recerca de noves metodologies i d'apropament de l'escola a l'entorn.
El Departament d'Educació entén el dret a l'educació com el dret que tenen tots els ciutadans i totes les ciutadanes a rebre una educació de qualitat en el marc d'un sistema educatiu integrador i inclusiu, orientat pels principis d'igualtat, equitat i cohesió social.
En aquest sentit, la progressiva incorporació al nostre sistema educatiu d'alumnat procedent de la immigració i l'aparició de noves formes d'exclusió social, fa que sigui necessària una acció específica, amb un doble objectiu: l'adequada integració educativa, social i cultural de tot l'alumnat, independentment del seu origen i condició; i la consolidació de la llengua catalana com a llengua vehicular de l'ensenyament i com a element social en un marc plurilingüe.
Per assolir una escolarització de qualitat per a tothom i donar al professorat el suport necessari per al desenvolupament de l'activitat docent, es considera convenient la creació d'uns nous serveis educatius, els equips de suport i assessorament en Llengua, Interculturalitat i Cohesió Social, encarregats de desenvolupar funcions de col·laboració, assessorament i suport en relació amb aspectes lingüístics, interculturals i de cohesió social.
En virtut d'això, a proposta de la consellera d'Educació, amb el dictamen del Consell Escolar de Catalunya, efectuat el tràmit previ de consulta i participació amb els representants del personal al servei de les Administracions Públiques i d'acord amb el dictamen de la Comissió Jurídica Assessora,
Es modifica l'article 2.2 del Decret 155/1994, de 28 de juny, pel qual es regulen els serveis educatius del Departament d'Ensenyament, que queda redactat de la següent manera:
"2.2 Són serveis educatius del Departament d'Educació els òrgans següents:
"a) Els centres de recursos pedagògics (CRP).
"b) Els equips d'assessorament i orientació psicopedagògica (EAP).
"c) Els centres de recursos educatius per a deficients auditius (CREDA).
"d) Els centres de recursos educatius per a diversos tipus de disminucions.
"e) Els camps d'aprenentatge (CdA).
"f) Els equips de suport i assessorament en Llengua, Interculturalitat i Cohesió Social (ELICS)."
S'afegeixen al capítol 1 del Decret 155/1994, de 28 de juny, els articles següents:
"Els equips de suport i assessorament en Llengua, Interculturalitat i Cohesió Social
"15 bis.1 Els equips de suport i assessorament en Llengua, Interculturalitat i Cohesió Social, són serveis educatius multidisciplinars que, en un àmbit territorial definit, donen assessorament i suport als centres docents i al professorat en relació amb aspectes lingüístics, interculturals i de cohesió social.
"15 bis.2 L'àmbit territorial d'actuació dels equips de suport i assessorament en Llengua, Interculturalitat i Cohesió Social és el comarcal.
No obstant això, podran tenir un àmbit territorial d'actuació diferent en funció de l'existència de necessitats específiques en una zona determinada."
"Composició dels equips de suport i assessorament en Llengua, Interculturalitat i Cohesió Social
"Els equips de suport i assessorament en Llengua, Interculturalitat i Cohesió social, per tal desenvolupar funcions de suport i d'assessorament als centres i al professorat en temes de llengua, interculturalitat i cohesió social, estaran integrats per funcionariat docent dels cossos de mestres i de professors d'ensenyament secundari o per personal docent amb contracte laboral fix amb el Departament d'Educació."
"Funcions dels equips de suport i assessorament en Llengua, Interculturalitat i Cohesió Social
"Els equips de suport i assessorament en Llengua, Interculturalitat i Cohesió Social tenen assignades les funcions següents:
"a) En relació amb els centres educatius i en relació amb l'alumnat nouvingut i amb risc d'exclusió social:
"Assessorament sobre l'organització de l'aula d'acollida i en l'atenció a altre alumnat amb risc d'exclusió social.
"Col·laboració en la sensibilització, promoció i consolidació de la llengua catalana com a eix vertebrador d'un projecte plurilingüe.
"Col·laboració en la sensibilització i introducció de l'educació intercultural al procés educatiu.
"Orientació en l'adequació dels documents de Centre: Projecte Educatiu, Projecte Curricular, Projecte lingüístic, Pla d'acció tutorial i Pla d'acollida i integració.
"Assessorament sobre el treball tutorial per l'alumnat nouvingut o amb risc d'exclusió social.
"Orientació i assessorament sobre recursos materials, metodològics i estratègies d'immersió lingüística i d'inclusió social.
"Col·laboració en la formació permanent del professorat: tutor/a d'acollida, coordinador/a lingüístic, equip directiu, equips docents i altres.
"Promoció i suport d'experiències innovadores.
"Participació i col·laboració amb altres professionals dels serveis educatius per donar suport als centres d'una manera integrada.
"Elaboració de memòries valoratives de les diferents actuacions
"b) En relació amb altres instàncies educatives:
"Assessorament a les comissions d'escolarització de zona.
"Col·laboració amb les oficines municipals d'escolarització.
"Col·laboració amb la inspecció educativa i altres serveis educatius.
"Col·laboració amb altres departaments de la Generalitat de Catalunya i d'altres administracions i institucions.
"c) En relació amb els plans educatius d'entorn, com a conjunt d'actuacions a la zona educativa per potenciar la integració escolar i social de l'alumnat:
"Dinamització de les actuacions dels plans educatius d'entorn.
"Col·laboració, coordinació, assessorament i suport.
"d) Altres funcions que els atribueixi el Departament d'Educació."
Les previsions que estableixen els articles 18 i 19 del Decret 155/1994, de 28 de juny, pel qual es regulen els serveis educatius, en relació amb els directors i directores d'aquests, són aplicables als coordinadors i coordinadores dels equips de suport i assessorament en Llengua, Interculturalitat i Cohesió Social.
Per tal d'avaluar la fase experimental del Pla per a la Llegua i la Cohesió Social i, en concret, els equips de suport i assessorament en Llengua, Interculturalitat i Cohesió Social (ELICS) en relació amb les noves necessitats del nostre sistema educatiu, la Direcció General d'Ordenació i Innovació Educativa, convocarà anualment, durant els dos primers anys, concurs públic per a la selecció de funcionaris i funcionàries docents per dotar, en règim de comissió de serveis, els equips esmentats.
Aquest Decret es dicta sens perjudici de les competències assumides pel Consorci d'Educació de Barcelona, constituït pel Decret 84/2002, de 5 de febrer.